钦定古今图书集成/理学汇编/学行典/第227卷 > 《戏彩堂诗卷序》王克义
## 钦定古今图书集成/理学汇编/学行典/第227卷 > 《戏彩堂诗卷序》王克义

崇仁李思明氏，宰闽之福安。永乐丙戌春，以述职会
予京师，出《戏彩堂》诗卷请曰：“某幼失恃，继母方抚鞠
得成立，先人复蚤逝，罔极之恩，欲报之于母氏。今寿
七袠，效老莱子娱亲故事，扁所居堂曰‘戏彩’”，而乡士
大夫咸咏以诗歌，幸有言以教之。予惟天伦之爱，惟
亲之爱子，子之爱亲，宜无所不至。故莱子既七十，而
奉亲之心百顺咸萃。方其亲坐堂上，子侍左右，父子
之闲，白发相观，聚首愉悦，能复几时，固一则喜而一
则惧矣。孝子爱日，信哉！斑斓以悦其目，诈跌而啼以
畅其情，其所以乐乎亲者，惟恐弗逮，非笃于孝者，能
若是哉！昔人称其“德恭而行信，终日言不在尤之内，
在尤之外。”贫而乐也，则其敬亲成身，“以尽孝道，千载之下，又有不可企而望者。”思明亦尝闻之乎？予令崇
仁兹八稔，凡士之臧否、民之淑慝，诣之淳漓概知之，
而于孝义节行者尤加奖励，即思明之名堂，不亦重
可嘉耶？且闻其尝从干没，以资禄养，未尝私蓄，而先
畴悉推让季弟，母子兄弟，庭无闲言，可谓家之肥矣。
官南陬将再考，虽未详其志之取舍，政之设施，目其
容，耳其言论，以觇其趋向，非碌碌者比。任久考称，不
其为国之肥乎？考之老莱子，隐逸未仕，而孝以成仕。
思明释戏彩以荣圭组，又当敷莱子之德，移孝为忠，
以补报天朝之知遇，使得继《循良传》，而显亲扬名。夫
然后天下之肥，将不啻于戏彩云尔也。予与思明同
职事者，虽努力所学，而老病逡巡，惟日忧惕。思明勉
之，“毋以予为舍己而求诸人。”